Universis presentes litteras inspecturis, ego Gaufridus, rector ecclesie de Plambeyn, nepos domini Seguini, capellani deputati ad servicium altaris beate Marie in ecclesia Eduensi, notum facio quod ego vendo, cedo, concedo predicto domino Seguino, advunculo meo et suis, sine retentione et reclamatione aliqua imposterum facienda, quamdam domum meam sitam in claustro Eduensi, inter ochiam capituli Eduensis quam nunc tenet venerabilis vir dominus Guillermus de Bella Vevra, decanus Cabilonensis et canonicus Eduensis, ex una parte, et inter viam publicam per quam itur a fonte claustri Eduensis ad domum Thome Vannerii ex altera, et partitur cum domo quam nunc tenet dominus Garnerius presbiter, et quam olim tenebat dominus Jacobus Boisserandi, quondam canonicus Eduensis, et que fuit olim Guilleti Pelliparii de Edua et Perrine ejus uxoris, quam domum idem dominus Seguinus michi dederat in recompensationem serviciorum a me sibi impensorum, et quam domum idem Seguinus olim acquisierat a Symonino Pellipario et Damerona ejus uxore, ab ipso Seguino et suis et causam habituris ab eo tenendam, habendam et possidendam imperpetuum pro triginta libris Turonensium michi a dicto Seguino jam solutis et de quibus me teneo plenarie pro pagato, quam domum cum suis appenditiis et pertinentiis promitto et teneor per juramentum meum dicto Seguino et suis tenere in pace, garantire et deffendere contra omnes, salvis septem solidis sex denariis Parisiensium ecclesie Sancti Nazarii Eduensis singulis annis persolvendis a dicto Seguino et suis, et salvis sex denariis Viennensium censualibus solvendis annuatim venerabili viro domino Guillermo de Bella Vevra, canonico Eduensi, seu illi qui pro tempore tenebit ochiam supradictam, et salvo uno psalterio quod tenebitur legere idem Seguinus vel sui quolibet anno in ecclesia Sancti Nazarii Eduensis in vigilia Nativitatis Domini. Abrenuncians in hoc facto, etc. Datum anno Domini Mº CCº octogesimo septimo, mense novembri.